
Parlamentul României

Camera Deputaţilor

            Bucureşti, 04.02.2008                                                                                                           
            Pl -x. 297/2008
	Comisia pentru apărare, ordine

publică şi siguranţă naţională

Nr.32/408

	Comisia pentru politică externă
Nr. 33/297



RAPORT COMUN SUPLIMENTAR
asupra propunerii legislative pentru modificarea şi completarea Legii nr.248/2005 privind regimul liberei circulaţii a cetăţenilor români în străinătate
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia pentru politică externă au fost sesizate spre dezbatere pe fond, în procedură obişnuită, cu propunerea legislativă pentru modificarea şi completarea Legii nr.248/2005 privind regimul liberei circulaţii a cetăţenilor români în străinătate, înregistrată cu nr. 32/408 din 12 mai 2008, respectiv nr.33/297 din 12 mai 2008. 

 La întocmirea prezentului raport Comisiile au avut în vedere:

· avizul favorabil al Consiliului Legislativ (nr.1656/03.12.2007);

· punctul de vedere negativ al Guvernului (nr.66/11.01.2008);

· avizul negativ al Comisiei juridice, de disciplină şi imunităţi (nr. Plx 297/17.06.2008).
În şedinţa din 15  octombrie 2008, Plenul Camerei Deputaţilor a decis retrimiterea propunerii legislative la comisii, întrucât acesta nu a întrunit numărul necesar de voturi pentru a fi respinsă. 
Propunerea legislativă are ca obiect de reglementare extinderea dreptului de acordare a paşaportului diplomatic şi pentru preşedinţii partidelor politice.
2. Iniţiativa legislativă face parte din categoria legilor organice, potrivit prevederilor       art. 73 din Constituţia României, republicată.
3. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră Decizională.
4. Senatul a respins această propunere legislativă în şedinţa din 6 mai 2008.
5. În conformitate cu prevederile art. 61 şi ale art. 63 din Regulamentul Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 
La şedinţa Comisiei pentru apărare, ordine publică şi siguranţă naţională din 3 februarie 2009 au fost prezenţi 22 deputaţi din totalul de 24 de membri, iar la şedinţa Comisiei pentru politică externă din 26 ianuarie 2009, au fost prezenţi 19 deputaţi din totalul de 23 de membri ai acesteia.
În urma dezbaterilor membrii Comisiei pentru apărare, ordine publică şi siguranţă naţională, cu unanimitate de voturi pentru şi cei ai Comisiei pentru politică externă, cu majoritate de voturi, au hotărât să propună Plenului Camerei Deputaţilor respingerea iniţiativei legislative din următoarele considerente: 
- deţinerea paşaportului diplomatic reprezintă manifestarea unui interes al statului de a conferi titularului, prin atribuirea unui astfel de document, un anumit nivel de recunoaştere, legitimare şi protecţie, recunoscut, acceptat de toate statele lumii, absolut necesar îndeplinirii atribuţiilor de reprezentare a statului român. 
- acordarea paşapoartelor diplomatice are în vedere persoanele care prin funcţia sau demnitatea care le-a fost încredinţată deţin atribuţii de reprezentare a statului român în străinătate şi care, pentru a îndeplini aceste atribuţii, sunt solicitate să călătorească în afara teritoriului României.

- în cazul în care prezenţa preşedinţilor partidelor politice este necesară pentru îndeplinirea unei misiuni încredinţate de statul român pentru susţinerea unor interese naţionale pe bază de mandat, pe durata acestuia, paşaportul diplomatic poate fi acordat cu aprobarea ministrului de externe, conform art. 8 alin. (1) lit. u) din Legea nr. 248/2005, care prevede această posibilitate.  
În analiza acestor considerente, membrii Comisiei pentru apărare, ordine publică şi siguranţă naţională şi cei ai Comisiei pentru politică externă au hotărât, în unanimitate, menţinerea raportului iniţial de respingere a propunerii legislative pentru modificarea şi completarea Legii nr.248/2005 privind regimul liberei circulaţii a cetăţenilor români în străinătate.
	PREŞEDINTE,

Costică CANACHEU

 
	PREŞEDINTE,

Laszlo BORBÉLY                                          


consilier Daria Cotoc







                      consilier Geanina Marin 

Către

BIROUL PERMANENT
AL  CAMEREI  DEPUTAŢILOR
Vă înaintăm, alăturat, RAPORTUL COMUN SUPLIMENTAR asupra propunerii legislative pentru modificarea şi completarea Legii nr.248/2005 privind regimul liberei circulaţii a cetăţenilor români în străinătate, înregistrată cu nr. 32/408 din 12 mai 2008, respectiv 33/297 din 12 mai 2008.
În raport cu obiectul şi conţinutul acesteia, iniţiativa legislativă face parte din categoria legilor organice.

	PREŞEDINTE,

Costică CANACHEU

 
	PREŞEDINTE,

Laszlo BORBÉLY                                          

